Javni holding Ljubljana, d.o.o.

Gospod

\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_

Številka: 090-112/2021/2

Datum: 6. 8. 2021

**Zadeva: Izvajanje Zakona o dostopu do informacij javnega značaja – mnenje**

**ministrstva**

Zveza: vaš dopis z dne 3. 8. 2021

Spoštovani,

prejeli smo vaš dopis, v katerem nas prosite za mnenje, ali je potrebno v skladu z 12. odstavkom 10.a člena Zakona o dostopu do informacij javnega značaja (ZDIJZ)[[1]](#footnote-1) v katalogu informacij javnega značaja objaviti tudi prejemke vseh članov delovnih teles nadzornega sveta (npr. članov revizijske komisije) oziroma prejemke tistih članov delovnih teles nadzornega sveta, ki so hkrati tudi člani nadzornega sveta.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju v skladu z 32. ZDIJZ posreduje neobvezno in ne zavezujoče pravno mnenje.

Namen ZDIJZ je zagotoviti javnost in odprtost delovanja organov ter omogočiti uresničevanje pravice fizičnih in pravnih oseb, da pridobijo informacije javnega značaja. Za uresničitev namena tega zakona si morajo organi prizadevati, da dosežejo čim večjo obveščenost javnosti o svojem delovanju. Namen tega predpisa je tudi krepitev transparentnosti in odgovornega ravnanja pri upravljanju z javnimi sredstvi in s finančnimi sredstvi poslovnih subjektov pod prevladujočim vplivom oseb javnega prava.

Posamezniki, ki zasedajo vodilna mesta v pravnih osebah pod prevladujočim vplivom Republike Slovenije, samoupravnih lokalnih skupnosti in/ali drugih oseb javnega prava, lahko utemeljeno pričakujejo zmanjšanje svoje zasebnosti v delu, ki zadeva določene podatke, ki so neposredno povezani z opravljanjem funkcije v poslovnem subjektu pod prevladujočim vplivom oseb javnega prava. Gre namreč za posameznike, ki zasedajo najpomembnejša delovna mesta v poslovnih subjektih pod prevladujočim vplivom oseb javnega prava in upravljajo s premoženjem in finančnimi sredstvi, ki so vsaj posredno v lasti države oziroma drugih oseb javnega prava, zato gre vsekakor za posameznike, ki so za slovensko javnost, prav zaradi svojega položaja, pomembni in jih je v tem kontekstu ni mogoče opredeliti kot običajne posameznike, temveč gre, vsaj v določeni meri, za javne osebnosti.

Poslovni subjekt pod prevladujočim vplivom oseb javnega prava posreduje v svetovni splet, preko objave na svojih spletnih straneh, tudi informacije javnega značaja v zvezi z zastopniki tega poslovnega subjekta, člani poslovodnega organa, organa upravljanja ali člana nadzornega organa iz druge alineje prvega odstavka 4.a člena tega zakona, ki se nanašajo na vrsto zastopnika oziroma navedbo članstva v poslovodnem organu, organu upravljanja ali nadzornem organu, in informacijo o višini prejemkov in bonitet te osebe, in sicer: osebno ime, dogovorjeno višino mesečnih prejemkov, dogovorjeno višino odpravnine ter skupno višino neto izplačanih prejemkov v preteklem letu. Informacije morajo biti na spletni strani poslovnega subjekta stalno dostopne in jih je treba ob vsaki spremembi v roku petih dni od nastanka spremembe uskladiti, razen informacij o skupni višini neto izplačanih prejemkov v preteklem letu, ki se objavijo najpozneje do 15. februarja tekočega leta za preteklo leto.

Zakon o gospodarskih družbah (ZGD-1)[[2]](#footnote-2) določa, da nadzorni svet nadzoruje vodenje poslov družbe. Nadzorni svet lahko pregleduje in preverja knjige in dokumentacijo družbe, njeno blagajno, shranjene vrednostne papirje in zaloge blaga ter druge stvari. Za izvrševanje teh pravic lahko pooblasti posameznega člana, komisijo ali za določene naloge tudi posebnega izvedenca.

Nadzorni svet lahko imenuje eno ali več komisij, na primer revizijsko komisijo, komisijo za imenovanja in komisijo za prejemke, ki pripravljajo predloge sklepov nadzornega sveta, skrbijo za njihovo uresničitev in opravljajo druge strokovne naloge. V družbi, ki je subjekt javnega interesa, mora nadzorni svet oblikovati revizijsko komisijo. Komisijo sestavljajo predsednik in najmanj dva člana. Predsednika imenuje nadzorni svet izmed svojih članov. Če nadzorni svet imenuje revizijsko komisijo, mora biti vsaj en član komisije neodvisen strokovnjak in usposobljen za računovodstvo ali revizijo. Ostali člani revizijske komisije so lahko le člani nadzornega sveta, ki so neodvisni od revidiranega subjekta. Plačilo članov komisije, ki niso tudi člani nadzornega sveta, določi nadzorni svet s sklepom. Komisija poroča o svojem delu nadzornemu svetu.

Na podlagi zgoraj navedenega menimo, da je treba v skladu z 12. odstavkom 10.a člena ZDIJZ na svetovnem spletu objaviti prejemke tistih članov delovnih teles nadzornega sveta (npr. revizijske komisije), ki so hkrati tudi člani nadzornega sveta, ne pa tudi prejemkov drugih članov delovnih teles nadzornega sveta. Gre torej za prejemke ali bonitete člana nadzornega organa, ki so povezani s članstvom posameznika v tem nadzornem organu. Delovna komisija ni samostojni nadzorni organ, temveč delovno telo, ki ga oblikuje in imenuje nadzorna organ/svet za opravljanje strokovnih nalog. Delovno telo imenuje nadzorni organ s podelitvijo pooblastila ali pa na podlagi zakona (npr. v družbi, ki je subjekt javnega interesa).

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: mag. Saša Jazbec

Ciril Repnik v. d. generalnega direktorja

sekretar

Poslati na E- naslov:

- naslovniku: \_\_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [65/09](http://www.uradni-list.si/1/objava.jsp?sop=2009-01-3036) – uradno prečiščeno besedilo, [33/11](http://www.uradni-list.si/1/objava.jsp?sop=2011-01-1587), [91/11](http://www.uradni-list.si/1/objava.jsp?sop=2011-01-3912), [32/12](http://www.uradni-list.si/1/objava.jsp?sop=2012-01-1401), [57/12](http://www.uradni-list.si/1/objava.jsp?sop=2012-01-2405), [44/13](http://www.uradni-list.si/1/objava.jsp?sop=2013-01-1696) – odl. US, [82/13](http://www.uradni-list.si/1/objava.jsp?sop=2013-01-3035), [55/15](http://www.uradni-list.si/1/objava.jsp?sop=2015-01-2281), [15/17](http://www.uradni-list.si/1/objava.jsp?sop=2017-01-0730),

   [22/19](http://www.uradni-list.si/1/objava.jsp?sop=2019-01-0914) – ZPosS, [158/20](http://www.uradni-list.si/1/objava.jsp?sop=2020-01-2765) – ZIntPK-C in [18/21](http://www.uradni-list.si/1/objava.jsp?sop=2021-01-0413). [↑](#footnote-ref-2)